Marthinus van Bart | Nuwe Geskiedenis
MARTHINUS (Martiens) VAN BART is joernalis, koerantbylae-redakteur en senior spesialisskrywer oor kultuurerfenis- en eiendomsake. Hy is sedert 1976 verbonde aan Die Burger in Kaapstad.
Hy het sy loopbaan in 1967 as aanbiedingsassistent by die SAUK begin. Ná sy diensplig in die SA Vloot in 1968, het hy akademiese opleiding ontvang aan die Randse Afrikaanse Universiteit [BA Geesteswetenskappe] en die Universiteit Stellenbosch [BA (Hons.) Filosofie en die Hoër Onderwysdiploma]. Hy is ’n lid van die SA Akademie vir Wetenskap en Kuns.
As redaksielid van Die Burger het hy wyd ervaring opgedoen as verslaggewer in algemene nuus, die landdroshowe en die Kaapse Hooggeregshof, waarna hy onderskeidelik aangestel is as redakteur van die Overbergse streekbylae Hottentots-Holland-Burger, redakteur van die eiendomsbylae Woongids (later WoonBurger, Kaapse Eiendomme, tans Eiendomme), en van 1992 redakteur van die kultuurbylae KultuurKroniek, in 2002 hernoem tot Erfenis, deel van die naweekbylae By.
Hy het oor die jare verskeie toekennings ontvang vir voortreflike bewaringsjoernalistiek, vir kultuurbevordering en die bewusmaking by die publiek van die belangrikheid van die Suid-Afrikaanse volksboukuns en die kultuurgeskiedenis.
Onder die toekennings is die goue medalje van die Stigting Simon van der Stel, die silwer medalje van die Stigting VOC, die ere-penning van die Afrikaanse Volkskultuurvereniging en die ATKV, en die Cape Times Centenary Award.
Hy was persoonlik betrokke by verskeie spesiale bewaringsprojekte, soos die restourasie van Hugenote-Gedenkskool, Dal Josafat; die oprigting van ’n Anglo-Boereoorlog-monument (Kaapse Rebelle-monument) op Laborie in die Paarl; die herdenking in 2006 van die Slag van Blaauwberg, en die omvattende restourasie van die historiese St. Stephens-kerk op Riebeeckplein in Kaapstad. Die gebou was aanvanklik in 1802 die eerste openbare skouburg in Suid-Afrika, African Theatre. Marthinus is trustee van die St. Stephen’s Restourasietrust.
Drie boeke het al uit sy pen verskyn, naamlik Vir Vryheid en vir Reg, ’n Anglo-Boereoorlog-gedenkboek, Songs of the Veld and Other Poems, Engelse gedigte uit die Anglo-Boereoorlog en Kaap van Slawe.
Die nuutste boek, oor die Britse slawebedryf vanaf Elizabeth I tot Alfred Milner, het op 30 Oktober 2012 in hardeband verskyn as Kaap van Slawe. Die Britse slawebedryf van 1562 tot 1910: Met spesiale verwysing na die Kaap die Goeie Hoop vanaf 1680.
KONTAK Marthinus van Bart by:
e-pos: erfenis@dieburger.com of telefoon: 021 406 2823. MARTHINUS VAN BART is redakteur van www.Kultuurkroniek.co.za
Nuuste ArtikelsGEDENKSKOOL DER HUGENOTEN VAN 1882 GERESTOUREERMite van die amandelheining straks uit Engelse duim gesuigDie leuens van 'n vergete geskiedenisLady Anne Barnard blaas die fluitjie oor Britse slawernyskandaalDie Bittereinde VredePierneef se kuns weerspieël ook sy liefde vir die boukundeTwee strominge in die Kaapse slawehandelsbedryf: die VOC en die BritteErfenisbewaring in Suid-Afrika op 'n laagtepuntTerreur, kampe en erf-traumaUnieke opelug-museum vir ABO-Rebelle op Labori in Paarl Nog Artikels...	© 2010 Nuwe Geskiedenis. Alle Regte Voorbehou. | Terme & Voorwaardes | Sitemap